KOMISIJOS REGLAMENTAS (EB) Nr. 1077/2008
2008 m. lapkričio 3 d.
kuriuo nustatomos išsamios Tarybos reglamento (EB) Nr. 1966/2006 dėl duomenų apie žvejybos veiklą elektroninio registravimo ir perdavimo bei dėl nuotolinio aptikimo priemonių įgyvendinimo taisyklės ir panaikinamas Reglamentas (EB) Nr. 1566/2007
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 21 d. Tarybos reglamentą (EB) Nr. 1966/2006 dėl duomenų apie žvejybos veiklą elektroninio registravimo ir perdavimo bei dėl nuotolinio aptikimo priemonių (1), ypač į jo 5 straipsnį,
kadangi:
(1)
Tarybos reglamento (EB) Nr. 2371/2002 (2) 22 straipsnio 1 dalies c punkte nustatyta, kad veikla, kuriai taikoma bendroji žuvininkystės politika, yra draudžiama, jei laivo kapitonas nedelsdamas neregistruoja ir nepraneša informacijos apie žvejybą, įskaitant iškrovimus bei perkrovimus, o dokumentų kopijos nepateikiamos atsakingoms institucijoms.
(2)
Pagal Tarybos reglamentą (EB) Nr. 1966/2006 žvejybos laivų, kurių bendras ilgis yra daugiau kaip 24 metrai, kapitonams taikomas įpareigojimas per 24 mėnesius nuo įgyvendinimo taisyklių įsigaliojimo datos elektroniniu būdu registruoti ir perduoti laivo žurnalo, iškrovimo deklaracijos ir perkrovimo deklaracijos duomenis, o žvejybos laivų, kurių bendras ilgis yra daugiau kaip 15 metrų, kapitonai tai turi padaryti per 42 mėnesius nuo įgyvendinimo taisyklių įsigaliojimo.
(3)
Kasdienis žvejybos informacijos pranešimas suteikia galimybę gerokai padidinti stebėjimo, kontrolės ir priežiūros ir jūroje, ir sausumoje naudingumą bei veiksmingumą.
(4)
1993 m. spalio 12 d. Tarybos reglamento (EEB) Nr. 2847/93, nustatančio bendros žuvininkystės politikos kontrolės sistemą (3), 6 straipsnyje nustatyta, kad Bendrijos žvejybos laivų kapitonai tvarko laivo žurnalą, kuriame registruoja savo veiklą.
(5)
Tarybos reglamento (EEB) Nr. 2847/93 8 straipsnyje nustatyta, kad kiekvieno Bendrijos žvejybos laivo, kurio bendras ilgis yra 10 ar daugiau metrų, kapitonas arba jo atstovas po kiekvieno žvejybos reiso per 48 valandas nuo iškrovimo valstybės narės, kurioje iškraunama žuvis, kompetentingoms institucijoms pateikia deklaraciją.
(6)
Tarybos reglamento (EEB) Nr. 2847/93 9 straipsnyje nustatyta, kad aukcionai ar kitos valstybių narių įgaliotos įstaigos arba asmenys, atsakingi už pirminę prekybą žuvininkystės produktais, po pirminio pardavimo pateikia pardavimo pažymą valstybių narių, kurių teritorijoje vykdoma pirminė prekyba, kompetentingoms institucijoms.
(7)
Tarybos reglamento (EEB) Nr. 2847/93 9 straipsnyje nustatyta ir tai, kad jeigu žuvininkystės produktų pirminė prekyba vykdoma ne toje valstybėje narėje, kurioje iškrauti produktai, už pirminės prekybos stebėjimą atsakinga valstybė narė užtikrina, kad už produktų iškrovimo stebėjimą atsakingoms institucijoms būtų kuo greičiau pateikta pardavimo pažyma.
(8)
Tarybos reglamento (EEB) Nr. 2847/93 19 straipsnyje reikalaujama, kad valstybės narės sukurtų kompiuterizuotas duomenų bazes ir nustatytų patvirtinimo sistemą, kurią visų pirma sudarytų kryžminiai patikrinimai bei sutikrinimo duomenys.
(9)
Tarybos reglamento (EEB) Nr. 2847/93 19b ir 19e straipsniuose reikalaujama, kad Bendrijos žvejybos laivų kapitonai rengtų žvejybos pastangų ataskaitas ir jas registruotų laivo žurnale.
(10)
Tarybos reglamento (EB) Nr. 2347/2002 (4) 5 straipsnyje reikalaujama, kad Bendrijos žvejybos laivo, kuriam išduotas leidimas gelminei žvejybai, kapitonas laivo žurnale arba laivo vėliavos valstybės narės nustatytoje formoje įrašytų informaciją apie žvejybos įrankių savybes ir žvejybos operacijas.
(11)
Tarybos reglamente (EB) Nr. 768/2005 (5), įsteigiančiame Bendrijos žuvininkystės kontrolės agentūrą ir iš dalies keičiančiame Reglamentą (EEB) Nr. 2847/93, nustatantį bendros žuvininkystės politikos kontrolės sistemą, numatyta įgyvendinti jungtinės veiklos planus.
(12)
Komisijos reglamente (EB) Nr. 1566/2007 (6) nustatytos išsamios Tarybos reglamento (EB) Nr. 1966/2006 įgyvendinimo taisyklės, susijusios su duomenų apie žvejybos veiklą elektroniniu registravimu ir perdavimu.
(13)
Šiuo metu būtina dar labiau detalizuoti ir išaiškinti kai kurias Reglamento (EB) Nr. 1566/2007 nuostatas.
Tam reikėtų panaikinti Reglamentą (EB) Nr. 1566/2007 ir pakeisti jį nauju reglamentu.
(14)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
I SKYRIUS
BENDROSIOS NUOSTATOS
1 straipsnis
Taikymo sritis
1. Šis reglamentas taikomas:
a)
nuo 2010 m. sausio 1 d. - Bendrijos žvejybos laivams, kurių bendras ilgis didesnis kaip 24 m;
b)
nuo 2011 m. liepos 1 d. - Bendrijos žvejybos laivams, kurių bendras ilgis didesnis kaip 15 m;
c)
nuo 2009 m. sausio 1 d. - valstybių narių įgaliotiems registruotiems pirkėjams, registruotiems aukcionams ar kitoms įstaigoms arba asmenims, kurie yra atsakingi už pirminį žuvininkystės produktų pardavimą ir kurių metinė finansinė pirminio žuvininkystės produktų pardavimo apyvarta viršija 400 000 EUR.
2. Nepaisant 1 dalies a punkto, šis reglamentas taikomas nuo ankstesnės datos nei 2010 m. sausio 1 d. Bendrijos žvejybos laivams, plaukiojantiems su atitinkamos valstybės narės vėliava, kurių bendras ilgis didesnis kaip 24 m, jei taip numato ta valstybė.
3. Nepaisant 1 dalies b punkto, šis reglamentas taikomas nuo ankstesnės datos nei 2011 m. liepos 1 d. Bendrijos žvejybos laivams, plaukiojantiems su atitinkamos valstybės narės vėliava, kurių bendras ilgis didesnis kaip 15 m, jei taip numato ta valstybė.
4. Nepaisant 1 dalies a ir b punktuose nustatytų datų, valstybės narės gali nuspręsti su jų vėliava plaukiojantiems laivams, kurių ilgis 15 m arba mažesnis, šį reglamentą taikyti ir iki tų datų pagal Tarybos reglamento (EB) Nr. 1966/2006 3 straipsnio 2 dalį.
5. Valstybės narės gali sudaryti dvišalius susitarimus dėl elektroninio duomenų perdavimo sistemų naudojimo su jų vėliava jų suverenitetui arba jurisdikcijai priklausančiuose vandenyse plaukiojančiuose laivuose, jei tie laivai atitinka visas šiame reglamente nustatytas taisykles.
6. Šis reglamentas Bendrijos žvejybos laivams taikomas neatsižvelgiant į tai, kokiuose vandenyse jie žvejoja arba kokiuose uostuose iškrauna žuvį.
7. Šis reglamentas netaikomas Bendrijos žvejybos laivams, naudojamiems tik akvakultūros sektoriuje.
2 straipsnis
Operatorių ir laivų sąrašas
1. Visos valstybės narės sudaro įgaliotų registruotų pirkėjų, registruotų aukcionų ir kitų įstaigų arba asmenų, kurie yra atsakingi už žuvininkystės produktų pirminį pardavimą ir kurių metinė finansinė žuvininkystės produktų apyvarta viršija 400 000 EUR, sąrašą. Pirmi ataskaitiniai metai yra 2007 m., o sąrašas atnaujinamas einamųjų metų (n metai) sausio 1 d. remiantis metine finansine žuvininkystės produktų apyvarta, kuri n-2 metais viršijo 400 000 EUR. Šis sąrašas skelbiamas valstybės narės oficialioje interneto svetainėje.
2. Visos valstybės narės sudaro ir nuolat atnaujina su jų vėliava plaukiojančių Bendrijos žvejybos laivų, kuriems pagal 1 straipsnio 2, 3, 4 ir 5 dalis taikomos šio reglamento nuostatos, sąrašus. Šie sąrašai skelbiami valstybės narės oficialioje interneto svetainėje forma, dėl kurios turi būti nuspręsta valstybių narių ir Komisijos konsultacijose.
3 straipsnis
Apibrėžtys
Šiame reglamente taikomos tokios apibrėžtys:
1.
žvejybos operacija - visų rūšių veikla, susijusi su žuvų ieškojimu, žvejybos įrankio metimu, statymu bei traukimu ir sužvejotų žuvų surinkimu iš jo;
2.
jungtinės veiklos planas - planas, kuriame nustatyta turimų kontrolės ir inspektavimo priemonių taikymo tvarka.
II SKYRIUS
ELEKTRONINIS DUOMENŲ PERDAVIMAS
4 straipsnis
Informacija, kurią turi perduoti laivų kapitonai arba jų atstovai
1. Bendrijos žvejybos laivų kapitonai vėliavos valstybės narės kompetentingoms institucijoms elektroniniu būdu perduoda laivo žurnalo ir perkrovimo į kitą laivą duomenis.
2. Bendrijos žvejybos laivų kapitonai arba jų atstovai vėliavos valstybės kompetentingoms institucijoms elektroniniu būdu perduoda iškrovimo deklaracijos duomenis.
3. Kai Bendrijos žvejybos laivas žuvininkystės produktus iškrauna valstybėje narėje, kuri nėra jo vėliavos valstybė narė, vėliavos valstybės narės kompetentingos institucijos, gavusios iškrovimo deklaracijos duomenis, nedelsdamos elektroniniu būdu perduoda juos valstybės narės, kurioje iškrautos sužvejotos žuvys, kompetentingoms institucijoms.
4. Bendrijos žvejybos laivų kapitonai, kai reikalaujama pagal Bendrijos taisykles, vėliavos valstybės narės kompetentingai institucijai elektroniniu būdu taisyklėse nurodytu laiku perduoda išankstinį pranešimą apie įplaukimą į uostą.
5. Kai laivas ketina įplaukti į valstybės narės, kuri nėra jo vėliavos valstybė narė, uostą, vėliavos valstybės narės kompetentingos institucijos, gavusios 4 dalyje nurodytą išankstinį pranešimą, elektroniniu būdu perduoda jį pakrantės valstybės narės kompetentingoms institucijoms.
5 straipsnis
Informacija, kurią turi perduoti už pirminį pardavimą arba perėmimą atsakingos įstaigos arba asmenys
1. Valstybių narių įgalioti registruoti pirkėjai, registruoti aukcionai arba kitos įstaigos arba asmenys, atsakingi už žuvininkystės produktų pirminį pardavimą, informaciją, kurią reikalaujama įrašyti pardavimo pažymoje, elektroniniu būdu perduoda valstybės narės, kurios teritorijoje vyksta pirminė prekyba, kompetentingoms institucijoms.
2. Kai pirminė prekyba vykdoma valstybėje narėje, kuri nėra vėliavos valstybė narė, valstybės narės, kurioje ji vykdoma, kompetentingos institucijos, gavusios minėtą informaciją, užtikrina, kad pardavimo pažymos duomenų kopija elektroniniu būdu būtų perduota vėliavos valstybės narės kompetentingoms institucijoms.
3. Jei žuvininkystės produktų pirminė prekyba vykdoma ne toje valstybėje narėje, kurioje jie iškrauti, valstybė narė, kurioje vyksta pirminė prekyba, gavusi atitinkamą informaciją užtikrina, kad pardavimo pažymos duomenų kopija elektroniniu būdu būtų perduota šioms institucijoms:
a)
valstybės narės, kurioje iškrauti žuvininkystės produktai, kompetentingoms institucijoms; ir
b)
laivo, iš kurio iškrauti žuvininkystės produktai, vėliavos valstybės narės kompetentingoms institucijoms.
4. Perėmimo deklaracijos turėtojas elektroniniu būdu perduoda informaciją, kurią reikalaujama įrašyti perėmimo deklaracijoje, valstybės narės, kurios teritorijoje buvo vykdomas fizinis perėmimas, kompetentingoms institucijoms.
6 straipsnis
Duomenų perdavimo dažnumas
1. Kapitonas elektroninę laivo žurnalo informaciją vėliavos valstybės narės kompetentingoms institucijoms perduoda ne rečiau kaip kartą per dieną, ne vėliau kaip 24.00 val., net jei nebuvo nieko sužvejota. Šiuos duomenis jis taip pat persiunčia:
a)
vėliavos valstybės narės kompetentingos institucijos prašymu;
b)
iškart po to, kai buvo baigta paskutinė žvejybos operacija;
c)
prieš įplaukiant į uostą;
d)
per bet kokį patikrinimą jūroje;
e)
Bendrijos teisės aktuose arba vėliavos valstybės nustatytais atvejais.
2. Elektroninio laivo žurnalo ir perkrovimo deklaracijų pataisymus kapitonas gali perduoti iki paskutinio duomenų perdavimo žvejybos operacijos pabaigoje ir prieš įplaukiant į uostą. Pataisymai turi būti lengvai identifikuojami. Visus pirminius elektroninio laivo žurnalo duomenis ir tų duomenų pataisymus saugo vėliavos valstybės narės kompetentingos institucijos.
3. Kapitonas arba jo atstovai iškrovimo deklaraciją elektroniniu būdu perduoda iš karto, kai tik parengiama iškrovimo deklaracija.
4. Laivų, iš kurių ir į kuriuos perkraunama, kapitonai perkrovimo į kitą laivą duomenis elektroniniu būdu perduoda iš karto po perkrovimo.
5. Tą laiką, kai laivas kiekvienąkart nebūna uoste, ir kol pateikiama iškrovimo deklaracija, kapitonas 1 dalyje nurodytos informacijos kopiją saugo žvejybos laive.
6. Kai žvejybos laivas yra uoste, žuvų jame nėra, o kapitonas yra pateikęs iškrovimo deklaraciją, informacijos perdavimas pagal šio straipsnio 1 dalį gali būti sustabdytas, prieš tai pranešus vėliavos valstybės narės žvejybos stebėjimo centrui. Perdavimas atnaujinamas, kai laivas išplaukia iš uosto. Pranešti iš anksto nebūtina tiems laivams, kuriuose įrengta LSS (laivų stebėjimo sistema) ir duomenys perduodami ja.
7 straipsnis
Formatas, naudojamas duomenis iš laivo perduodant laivo vėliavos valstybės narės kompetentingoms institucijoms
Kiekviena valstybė narė nustato formatą, kuriuo duomenys iš laivo, plaukiojančio su jos vėliava, perduodami tos valstybės narės kompetentingoms institucijoms.
8 straipsnis
Duomenų gavimo patvirtinimas
Valstybės narės užtikrina, kad kiekvienąkart, kai gaunami laivo žurnalo, perkrovimo į kitą laivą ir iškrovimo duomenys, su jų vėliava plaukiojantiems laivams būtų išsiunčiamas duomenų gavimo patvirtinimas. Jame patvirtinama, kad informacija gauta.
III SKYRIUS
IŠIMTYS
9 straipsnis
Išimtys
1. Valstybė narė gali atleisti su jos vėliava plaukiojančių laivų kapitonus nuo 4 straipsnio 1 dalyje nurodytų įpareigojimų ir nuo įpareigojimo laive turėti elektroninio duomenų perdavimo priemonių, nurodyto Reglamento (EB) Nr. 1966/2006 1 straipsnio 1 ir 2 dalyse, kai jie išplaukia iš uosto į jos suverenitetui arba jurisdikcijai priklausančius vandenis ne ilgiau kaip 24 valandoms, jei sužvejotos žuvys nebus iškraunamos už vėliavos valstybės narės teritorijos ribų.
2. Bendrijos žvejybos laivų kapitonai, duomenis apie žvejybos veiklą registruojantys ir perduodantys elektroniniu būdu, atleidžiami nuo įpareigojimo pildyti neelektroninį laivo žurnalą, iškrovimo ir perkrovimo deklaracijas.
3. Bendrijos žvejybos laivų kapitonai arba jų atstovai, sužvejotas žuvis iškraunantys valstybėje narėje, kuri nėra jų vėliavos valstybė narė, atleidžiami nuo reikalavimo perduoti neelektroninę iškrovimo deklaraciją pakrantės valstybei narei.
4. Valstybės narės gali sudaryti dvišalius susitarimus dėl elektroninio duomenų perdavimo sistemų naudojimo su jų vėliava jų suverenitetui arba jurisdikcijai priklausančiuose vandenyse plaukiojančiuose laivuose. Laivams, kuriems taikomi tokie susitarimai, tuose vandenyse netaikomas reikalavimas pildyti neelektroninį laivo žurnalą.
5. Bendrijos laivų kapitonams, kurie elektroniniuose laivo žurnaluose registruoja pagal Reglamento (EEB) Nr. 2847/93 19b straipsnį reikalaujamą informaciją apie žvejybos pastangas, netaikomas įpareigojimas perduoti žvejybos pastangų ataskaitas teleksu, LSS, faksu, telefonu arba radijo ryšiu.
IV SKYRIUS
ELEKTRONINIO DUOMENŲ REGISTRAVIMO IR PERDAVIMO SISTEMŲ VEIKIMAS
10 straipsnis
Nuostatos, taikomos elektroninio duomenų registravimo ir perdavimo sistemų techninio gedimo arba neveikimo atveju
1. Elektroninio duomenų registravimo ir perdavimo sistemos techninio gedimo arba neveikimo atveju laivo kapitonas ar savininkas arba jų atstovas laivo žurnalą, iškrovimo deklaraciją ir perkrovimo į kitą laivą duomenis perduoda vėliavos valstybės narės kompetentingoms institucijoms vėliavos valstybės narės nustatyta tvarka kasdien ne vėliau kaip 24.00 val., net jei nieko nebuvo sužvejota. Duomenys dar siunčiami:
a)
vėliavos valstybės narės kompetentingos institucijos prašymu,
b)
iškart po to, kai buvo baigta paskutinė žvejybos operacija,
c)
prieš įplaukiant į uostą,
d)
per bet kokį patikrinimą jūroje,
e)
Bendrijos teisės aktuose arba vėliavos valstybės nustatytais atvejais.
2. Vėliavos valstybės narės kompetentingos institucijos, gavusios 1 dalyje nurodytus duomenis, nedelsdamos atnaujina elektroninį laivo žurnalą.
3. Elektroninio duomenų registravimo ir perdavimo sistemos techninio gedimo arba neveikimo atveju Bendrijos žvejybos laivas nepalieka uosto tol, kol sistema nepataisyta taip, kad tenkintų vėliavos valstybės narės kompetentingas institucijas, arba kol jam nesuteiktas kitoks vėliavos valstybės narės kompetentingų institucijų leidimas išplaukti. Suteikusi leidimą su jos vėliava plaukiojančiam laivui išplaukti iš pakrantės valstybės narės uosto, vėliavos valstybė narė nedelsdama apie tai praneša pakrantės valstybei narei.
11 straipsnis
Duomenų negavimas
1. Jei valstybės narės kompetentingos institucijos negauna pagal 4 straipsnio 1 ir 2 dalis perduodamų duomenų, jos apie tai kuo skubiau praneša laivo kapitonui, savininkui arba jų atstovui. Jei tam pačiam laivui taip nutinka daugiau kaip tris kartus per metus, vėliavos valstybė narė užtikrina, kad laivo elektroninė duomenų perdavimo sistema būtų patikrinta. Valstybė narė ištiria aplinkybes, kad nustatytų, kodėl duomenys nebuvo gauti.
2. Jei vėliavos valstybės narės kompetentingos institucijos negauna pagal 4 straipsnio 1 ir 2 dalis perduodamų duomenų, o paskutinis per laivų stebėjimo sistemą perduotas pranešimas apie buvimo vietą buvo iš pakrantės valstybės narės vandenų, jos apie tai kuo skubiau praneša pakrantės valstybės narės kompetentingoms institucijoms.
3. Laivo kapitonas ar savininkas arba jų atstovas siunčia visus duomenis, dėl kurių gautas pranešimas pagal 1 dalį, vėliavos valstybės narės kompetentingoms institucijoms, vos tik gavęs pranešimą.
12 straipsnis
Duomenų neprieinamumas
1. Jei pakrantės valstybės narės kompetentingos institucijos pastebi savo vandenyse su kitos valstybės narės vėliava plaukiojantį laivą ir negali pagal 15 straipsnį gauti jo laivo žurnalo arba perkrovimo duomenų, jos paprašo vėliavos valstybės narės kompetentingų institucijų užtikrinti, kad tie duomenys būtų prieinami.
2. Jei po keturių valandų nuo prašymo pateikimo 1 dalyje nurodyti duomenys vis dar neprieinami, pakrantės valstybė narė apie tai praneša vėliavos valstybei narei. Gavusi pranešimą, vėliavos valstybė narė nedelsdama bet kokiomis elektroninėmis priemonėmis persiunčia duomenis pakrantės valstybei narei.
3. Jei pakrantės valstybė narė negauna 2 dalyje nurodytų duomenų, laivo kapitonas ar savininkas arba jų atstovas jos prašymu bet kokiomis turimomis elektroninėmis priemonėmis siunčia duomenis ir 8 straipsnyje nurodyto duomenų gavimo patvirtinimo kopiją pakrantės valstybės narės kompetentingoms institucijoms.
4. Jei laivo kapitonas ar savininkas arba jų atstovas pakrantės valstybės narės kompetentingoms institucijoms negali pateikti 8 straipsnyje nurodyto duomenų gavimo patvirtinimo kopijos, atitinkamo laivo žvejybos veikla jos vandenyse uždraudžiama, kol kapitonas ar jo atstovas galės pateikti duomenų gavimo patvirtinimo kopiją arba 6 straipsnio 1 dalyje nurodytą informaciją minėtoms valdžios institucijoms.
13 straipsnis
Elektroninės duomenų perdavimo sistemos veikimo duomenys
1. Valstybės narės turi savo elektroninės duomenų perdavimo sistemos veikimo duomenų bazę. Joje būtinai pateikiama ši informacija:
a)
su jos vėliava plaukiojančių žvejybos laivų, kurių elektroninės sistemos buvo sugedusios arba neveikiančios, sąrašas;
b)
elektroninių laivo žurnalo duomenų gavimo skaičius per dieną ir vidutinis duomenų gavimo iš vieno laivo skaičius pagal vėliavos valstybes nares;
c)
iškrovimo deklaracijų, perkrovimo į kitą laivą deklaracijų, perėmimo deklaracijų ir pardavimo pažymų gavimų skaičius pagal vėliavos valstybes nares.
2. Informacijos apie valstybių narių elektroninio duomenų perdavimo sistemų veikimą santraukos siunčiamos Komisijai jos prašymu, valstybių narių ir Komisijos konsultacijose sutartais formatais ir laiko intervalais.
V SKYRIUS
DUOMENŲ MAINAI IR PRIEIGA PRIE JŲ
14 straipsnis
Valstybių narių informacijos mainų formatas
1. Valstybės narės keičiasi informacija, naudodamos priede nustatytą formatą, paremtą XML kalba (angl. extensible mark-up language).
2. 1 dalyje nurodytos informacijos pataisymai aiškiai pažymimi.
3. Kai valstybė narė gauna elektroninę informaciją iš kitos valstybės narės, ji užtikrina, kad būtų išsiųstas duomenų gavimo patvirtinimas tos valstybės narės kompetentingoms institucijoms. Jame patvirtinama, kad informacija gauta.
4. Priede nurodyti duomenys, kuriuos kapitonai pagal Bendrijos taisykles privalo registruoti savo laivo žurnaluose, yra privalomi ir valstybėms narėms keičiantis duomenimis.
15 straipsnis
Prieiga prie duomenų
1. Vėliavos valstybė narė užtikrina, kad pakrantės valstybė narė turėtų interneto ryšio prieigą realiuoju laiku prie su jos vėliava plaukiojančių ir pakrantės valstybės narės suverenitetui arba jurisdikcijai priklausančiuose vandenyse žvejybos operacijas vykdančių ar į jos uostą įplaukiančių laivų elektroninio laivo žurnalo ir iškrovimo deklaracijos duomenų.
2. 1 dalyje nurodyti duomenys apima bent jau nuo paskutinio išplaukimo iš uosto iki iškrovimo pabaigos užregistruotus duomenis. Paprašius turi būti prieinami ir praėjusių 12 mėnesių žvejybos operacijų duomenys.
3. Bendrijos žvejybos laivo kapitonas bet kuriuo metu (septynias dienas per savaitę 24 valandas per parą) turi saugią prieigą prie savo elektroninio laivo žurnalo informacijos, saugomos vėliavos valstybės narės duomenų bazėje.
4. Pagal jungtinės veiklos planą pakrantės valstybė narė kitos valstybės narės žvejybos laivui patruliui užtikrina interneto ryšio prieigą prie savo laivo žurnalų duomenų bazės.
16 straipsnis
Valstybių narių informacijos mainai
1. Prieiga prie 15 straipsnio 1 dalyje nurodytų duomenų užtikrinama saugiu interneto ryšiu bet kuriuo metu.
2. Valstybės narės keičiasi atitinkama technine informacija, kad užtikrintų dvišalę prieigą prie elektroninių laivo žurnalų.
3. Valstybės narės:
a)
užtikrina, kad pagal šį reglamentą gauti duomenys būtų saugiai laikomi kompiuterinėse duomenų bazėse, ir imasi visų būtinų priemonių užtikrinti, kad jie išliktų konfidencialūs;
b)
imasi visų būtinų techninių priemonių tokiems duomenims apsaugoti nuo netyčinio arba neteisėto sunaikinimo, netyčinio praradimo, jų būklės pablogėjimo, platinimo ar naudojimosi jais be leidimo.
17 straipsnis
Viena institucija
1. Kiekvienoje valstybėje narėje už visų šiame reglamente nurodytų duomenų perdavimą, gavimą, tvarkymą ir apdorojimą atsako viena institucija.
2. Valstybės narės pateikia viena kitai 1 dalyje nurodytų institucijų sąrašus ir kontaktinius duomenis ir apie juos praneša Komisijai.
3. Apie visus 1 ir 2 dalyse nurodytos informacijos pakeitimus kuo skubiau pranešama Komisijai ir kitoms valstybėms narėms.
VI SKYRIUS
BAIGIAMOSIOS NUOSTATOS
18 straipsnis
Panaikinimas
1. Reglamentas (EB) Nr. 1566/2007 panaikinamas.
2. Nuorodos į panaikintą reglamentą laikomos nuorodomis į šį reglamentą.
19 straipsnis
Įsigaliojimas
Šis reglamentas įsigalioja 2008 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. lapkričio 3 d.